நாத யோகம் : ஜடப் பொருளால் மாத்திரமல்லாமல் நாத அசைவின் சக்தியாலேயே உலகம் உருவானது என்பதை பவுதீக சாஸ்திர விஞ்ஞானிகளும் புரிந்து கொண்டுள்ளனர். இதன் பயனாகவே நாதத்தை, நாதப்ரம்மம் என வழிபட்டனர். தியாகராஜர், 'மனமே நாதத்தில் ஆசை கொண்டு அதிலேயே திளைத்து பிரம்மானந்தம் அடைவாயாக' என்கிறார்.கர்நாடக சங்கீதத்தை ஒரு அரிய பெரிய சாதனை என சொல்லலாம். ஆஹத இசை ஒரு சாமானியர்களின் கலை. கர்நாடக சங்கீதம் ஆஹத இசையை பிரமாண்ட சமுத்திரமாக உருவாக்கி இருக்கிறது. ஆயிரக்கணக்கான ஜன்ய ராகங்களும் 108 வகையான தாளங்களும் வாழ்நாள் முழுவதும் கற்றுக் கொண்டாலும் எல்லையை அடைய முடியாத பிரமிப்பு தான் தென்னிந்திய இசையின் பெருஞ்சிறப்பு.